

**TI NYHEDSBREV – JANUAR 2013**

**Konstruktivt samarbejde om mobiludbygning**

Det blev i 2012 aftalt mellem telebranchen, KL og Danske Regioner, at der skulle tages initiativ til øget dialog og samarbejde om mobiludbygningen i Danmark.

Der har på den baggrund været afholdt en række dialogmøder i efteråret 2012. Møderne har bidraget til en god og konstruktiv dialog om de udfordringer, der er med udbygning af mobilnettene hos både kommuner, regionerne og teleselskaberne, og møderne har endvidere bidraget til at skabe en større fælles forståelse af, at alle parter har en fælles interesse og opgave i at fremme mobildækningen.

Der er fremsendt en evaluering af forløbet til Erhvervs- og vækstministeren.

Læs mere her: <http://www.teleindu.dk/konstruktivt-samarbejde-om-mobiludbygning/>

 **Dialog og samarbejde – fremfor trusler og tvang**

Socialdemokraterne har i et nyt udspil sat fokus på, hvordan internet- og mobildækningen i Danmark kan forbedres.

Udspillet fra Socialdemokraterne indeholder en række tiltag, som teleindustrien meget gerne drøfter yderligere. Det vedrører bl.a. tiltag om bedre gennemsigtighed om bredbåndshastigheder, øget samgravning, bedre kortlægning af dækningen i Danmark, målrettede kommunale indkøbspolitikker, forbedret dækning i togene, lempelse af regler for udbygning i landzone, gennemsigtighed om telefoners antennekvalitet og tiltag til forbedret dialog mellem selskaberne og kommunerne.

Imidlertid indeholder udspillet også overvejelser og tiltag, som skaber stor uklarhed og usikkerhed om retningen i dansk telepolitik.

Læs mere her: <http://www.teleindu.dk/dialog-og-samarbejde-frem-for-trusler-og-tvang/>

 **Danske særregler om logning bør revideres – fælles høringssvar med IT-Branchen, ITEK og TI**Justitsministeren foreslår igen revisionen af de danske logningsregler udskudt.

IT-Branchen, ITEK og Teleindustrien har i et fælles høringssvar argumenteret for, at man allerede nu træffer beslutning om at tilpasse de danske regler til EU-niveau eller med det samme igangsætter revisionen af de danske særregler med henblik på at vurdere, om der er proportionalitet mellem omfang, omkostninger og anvendelse. Teleindustrien har netop opgjort omfanget af registreringer i 2012. Samlet set foretog teleselskaberne i 2012 mere end 900 mia. registreringer af danskernes tele- og internetbrug. Det svarer til 145.000 registreringer pr. dansker.

På nogle punkter går de danske regler væsentligt videre end kravene i EU-direktivet. Det gælder bl.a. kravet om logning af danskernes brug af internettet, som samtidig er den type logning, der indebærer langt den største andel af registreringerne, og som kun i meget få tilfælde i praksis har været efterspurgt og anvendt af politiet.

Se det fælles høringssvar her <http://www.teleindu.dk/wp-content/uploads/2012/08/JM-h%C3%B8ring-revisionsbestemmelsen-24.01.2013.pdf>

**Hvem skal have teleprisen 2013?**På konferencen Tele 2013 den 13. marts 2013 uddeles Teleprisen 2013. Teleprisen uddeles af Teleteknisk Selskab.

Forslag til kandidater til teleprisen kan senest 1. marts 2013 sendes til Teleteknisk Selskabs bestyrelse v. Netværkskoordinator Jytte Bjørnskov (jb@ida.dk ), med angivelse af (Firma-/organisation-/studerende) navn og begrundelse for indstilling.

Teleprisen uddeles i to kategorier:

Virksomheds/Person Prisen har til formål at anerkende en dansk eller udenlandsk virksomhed, organisation eller person, som i Danmark har haft *særlig betydning for udviklingen og/eller anvendelsen af telekommunikation i det forløbne år eller i en årrække*. Præstationen skal være af brugermæssig, teknologisk, samfundsøkonomisk og/eller økonomisk karakter og skal udmærke sig ved sit innovative, samfundsgavnlige, brugerrelaterede og/eller indtjeningsmæssige potentiale.

Studerende Prisen har til formål at anerkende en dansk eller udenlandsk studerende, som i Danmark har haft *særlig betydning for udviklingen, forskningen og/eller anvendelsen af telekommunikation i det forløbne år eller i en årrække.* Præstationen skal være af brugermæssig, teknologisk, samfundsøkonomisk eller økonomisk karakter og skal udmærke sig ved sit innovative, samfundsgavnlige, brugerrelaterede og/eller indtjeningsmæssige potentiale.

**Kommende arrangementer/møder – input er velkomne!**

**Møde med EU-Kommissionen** TI har den 30. januar 2013 haft besøg af EU-Kommissionen med det hovedformål at indsamle oplysninger om situationen på det danske telemarked til den årlige statusrapport om Danmark.

Evt. skriftligt input kan sendes direkte til Marie.Boscher@ec.europa.eu – senest fredag den 22. februar 2013.

**Opstart af arbejdet i IKT-vækstteamet** Erhvervs- og vækstminister Annette Vilhelmsen og uddannelsesminister Morten Østergaard har inviteret til dialogmøde den 4. februar 2013 med en bred kreds af virksomheder og organisationer med henblik på at drøfte muligheder og udfordringer for styrket vækst i IKT-erhvervene og øget digitalisering i erhvervslivet generelt. Med mødet igangsættes arbejdet i IKT-Vækstteamet. Teleindustrien vil på mødet forsøge at sætte fokus på behovet for at fremme incitamenterne til at investere i dansk teleinfrastruktur og drive forretning på det danske marked.

Evt. input direkte til Jakob Willer – jw@teleindu.dk

**Det danske filminstitut**, DFI, har efter aftale med Kulturministeriet nedsat et Filmpolitisk Forum, der skal arbejde med udvalgte temaer, og Jakob Willer er inviteret til at deltage. Der er overordnet tre temaer, der fremover skal arbejdes med: Digitale udviklingstendenser for produktion af film- og medieindhold, Digitale udviklingstendenser indenfor markedsføring og salg af spillefilm og Den danske finansieringsmodel. Første møde finder sted den 4. februar 2013.

Evt. input direkte til Jakob Willer – jw@teleindu.dk

**Kontakt:**

Teleindustrien Jakob Willer

Nørre Voldgade 48, 2 Susanne Poulsen

1358 København K

Telefon: 33 13 80 20
post@teleindu.dk

[www.teleindu.dk](http://www.teleindu.dk)